Villy Søvndal (SF), 2007-11-29:
Det er jeg meget enig i.
Man skal altid være omhyggelig med at sikre, at ens taktiske manøvrer passer sammen med det overordnede, man vil i politik.
Og man skal passe på ikke at reducere politik til taktik - det er jeg meget enig i.
Det er også derfor, jeg tror, at ingen overhovedet er i tvivl om, at SF's skatteprofil er, at vi ønsker en omfordeling, sådan at de, der tilhører lavindkomstgrupperne, vinder på SF's skattepolitik, mens de, som tilhører højindkomstgrupperne, modsat er dem, som vi vil have til at bidrage noget mere.
Det tror jeg altså ikke ret mange er i tvivl om.
Hvis jeg skal være helt ærlig, tror jeg sådan set heller ikke, at Enhedslisten er i tvivl om det.
Åbningsdebatten i dag er jo den første lejlighed, vi har til at, om man så må sige, teste statsministeren på det brede samarbejde - altså den omvendte statsminister, der under valgkampen og senest i regeringsprogrammet sagde, at nu ville man lægge den der snævre blokpolitik bag sig, nu ville man i langt højere grad satse på det brede samarbejde.
Det ene var et tilbud om at lave en vedtagelse snævert sammen med VKO, altså det gamle flertal, og det ser ud til at være det, der bliver tilfældet.
Det andet tilbud var at lave en bred vedtagelse med Venstre, De Konservative, Socialdemokratiet, SF, De Radikale og Ny Alliance.
Begge vedtagelser bygger på, at der er opbakning til regeringens politik på lange stræk, men regeringen valgte - jeg tror, det var af gammel vane, jeg ved det ikke - det snævre samarbejde med VKO-blokken.
Det er jo ikke lovende for den proces, vi står over for, og for invitationen til de brede forhandlinger, at man satser så snævert og så helt unødigt snævert.
Jeg siger det, for vi har fra SF’s side givet udtryk for, at vi gerne vil gå ind i de kommende forhandlinger.
Vi vil gerne ind og forhandle løn til de offentligt ansatte, for vores store frygt er, at den offentlige sektor bliver tømt for arbejdskraft på alle nøgleområderne, hvis man ikke også sikrer, at det er lønmæssigt attraktivt at arbejde i den offentlige sektor.
Vi vil gerne ind og forhandle tid i den offentlige sektor.
Vi ved, at rigtig mange knækker.
Antallet af mennesker på sygedagpenge er nu langt højere end antallet af mennesker på arbejdsløshedsdagpenge.
Rigtig mange af dem, der knækker, går ned med stress, fordi de ikke kan holde til det tempo, der er, når man skal betjene de ældre og man er for få til det, eller når der bliver skåret ned på daginstitutionerne.
Vi vil meget gerne gå ind og forhandle om mere arbejdskraft: Hvordan sikrer vi det?
Hvordan sikrer vi glidende overgange, når folk ønsker at træde ud af arbejdsmarkedet?
Hvordan sikrer vi, at ikke så mange bliver slidt ned, som tilfældet er nu?
Hvordan sikrer vi, at langt flere gennemfører de uddannelser, de påbegynder?
osv. osv.
Alle disse temaer vil vi meget gerne ind og forhandle, men jeg vil godt sige til statsministeren, at statsministeren skal lade være med at lave det her på skrømt.
Hvis der alligevel ligger en fast drejebog, der hedder, at Dansk Folkeparti også på de her områder har vetoret, synes jeg, vi skal have det frem her ved åbningsdebatten i dag.
Vi vil også gerne ind og forhandle klimaindsats, gerne ind og forhandle ambitiøse besparelser på klimaområdet, diskutere vedvarende energi - vi har stribevis af forslag - og diskutere den store udfordrer på alt det her, nemlig trafikområdet.
Jeg vil runde af med igen at sige til statsministeren, at jeg tror, at statsministeren efterlader rigtig mange skuffede mennesker ikke alene i dette Folketing, hvis man på skrømt giver udtryk for, at man vil det brede samarbejde, men så i virkeligheden, når det kommer til stykket, ikke vil det.
Jeg tror også, at man efterlader mange skuffede, overraskede mennesker ude i virkeligheden, vælgerne, dem, man har fortalt, at man vil det brede samarbejde, hvis man bare vil det på skrømt.
Det ville ikke være godt for statsministerens renommé.